
ระเบียบกองทุนหลักประกันสุขภาพองค์การบริหารส่วนตำบลรอบเวียง
เรื่อง  การบริหารจัดการภายในกองทุน
พ.ศ. ๒๕๕๓
กองทุนหลักประกันสุขภาพองค์การบริหารส่วนตำบลรอบเวียง
อำเภอเมืองเชียงราย  จังหวัดเชียงราย
ระเบียบกองทุนหลักประกันสุขภาพในระดับท้องถิ่น
องค์การบริหารส่วนตำบลรอบเวียง  พ.ศ. ๒๕๕๓
*************


ตามที่องค์การบริหารส่วนตำบลรอบเวียง  ร่วมกับสำนักงานหลักประกันสุขภาพแห่งชาติ  (สปสช.)  ได้จัดตั้งระบบหลักประกันสุขภาพในระดับท้องถิ่นหรือพื้นที่ขึ้น   เพื่อให้การบริหารและการใช้จ่ายงบประมาณของกองทุนหลักประกันสุขภาพในระดับท้องถิ่นหรือพื้นที่   เป็นไปด้วยความโปร่งใส  มีประสิทธิภาพ  และบรรลุตามวัตถุประสงค์ตลอดจนมีระบบรองรับการดำเนินงานคณะกรรมการบริหารกองทุนหลักประกันสุขภาพในระดับท้องถิ่นหรือพื้นที่ตำบลรอบเวียง   จึงออกระเบียบไว้ดังต่อไปนี้

ข้อ  ๑  ระเบียบนี้    เรียกว่า  ระเบียบกองทุนหลักประกันสุขภาพในระดับท้องถิ่นหรือพื้นที่องค์การบริหารส่วนตำบลรอบเวียง

ข้อ  ๒  ระเบียบนี้ให้ใช้บังคับตั้งแต่วันประกาศเป็นต้นไป

ข้อ  ๓  ให้ประธานคณะกรรมการบริหารกองทุนหลักประกันสุขภาพในระดับท้องถิ่นหรือพื้นที่องค์การบริหารส่วนตำบลรอบเวียง   รักษาการให้เป็นไปตามระเบียบนี้

ข้อ  ๔  ที่ตั้ง  ณ  ที่ทำการองค์การบริหารส่วนตำบลรอบเวียง  ตำบลรอบเวียง  อำเภอเมืองเชียงราย  จังหวัดเชียงราย
หมวดที่  ๑
วัตถุประสงค์ของกองทุนหลักประกันสุขภาพในท้องถิ่นองค์การบริหารส่วนตำบลรอบเวียง

ข้อ  ๕  เพื่อสนับสนุนและส่งเสริมการจัดบริการสาธารณสุข  ของหน่วยบริการหรือสถานบริการอื่นรวมทั้งสถานบริการทางเลือก  โดยเน้นเรื่องการสร้างเสริมสุขภาพ  การป้องกันโรคและการฟื้นฟูสมรรถภาพที่จำเป็นต่อสุขภาพและการดำรงชีวิตของประชาชน  โดยเฉพาะผู้ด้อยโอกาสในตำบลรอบเวียง  ได้เข้าถึงการบริการได้โดยง่าย  สะดวก  รวดเร็ว  และมีคุณภาพมาตรฐาน

ข้อ  ๖  เพื่อส่งเสริมให้กลุ่มเป้าหมายแม่และเด็ก   กลุ่มผู้สูงอายุ   กลุ่มผู้พิการ  และกลุ่มผู้ประกอบอาชีพที่มีความเสี่ยงและกลุ่มผู้ป่วยโรคเรื้อรังที่อยู่ในเขตพื้นที่  สามารถเข้าถึงบริการสาธารณสุขในด้านการเสริมสร้างสุขภาพ  การป้องกัน  และการฟื้นฟูสมรรถภาพได้อย่างทั่วถึงและมีประสิทธิภาพ

ข้อ  ๗  เพื่อให้ประชาชนในท้องถิ่นมีส่วนร่วมในการสร้างเสริมสุขภาพด้วยตนเอง       และร่วมบริหารจัดการระบบหลักประกันสุขภาพในระดับท้องถิ่น
ข้อ  ๘  เพื่อให้ประชาชนในท้องถิ่นมีคุณภาพชีวิตที่ดีขึ้น

ข้อ  ๙  เพื่อประสานและสนับสนุนการดำเนินการจัดการเสริมสร้างสุขภาพ  ระหว่างหน่วยงานภาครัฐ   องค์กรเอกชน   และประชาชนภายในท้องถิ่น
๒ 
หมวดที่  ๒
คณะกรรมการบริหารกองทุนหลักประกันสุขภาพในระดับท้องถิ่น
องค์การบริหารส่วนตำบลรอบเวียง

ข้อ  ๑๐  ให้มีคณะกรรมการคณะหนึ่งเรียกว่าคณะกรรมการบริหารกองทุนหลักประกันสุขภาพในระดับท้องถิ่นองค์การบริหารส่วนตำบลรอบเวียง  ประกอบด้วย

(๑)  นายกองค์การบริหารส่วนตำบลรอบเวียง   เป็นประธานกรรมการ
(๒)  ผู้ทรงคุณวุฒิที่ได้รับคัดเลือก  จำนวน  ๒  คน  เป็นรองประธานคนที่  ๑  และคนที่  ๒

(๓)  สมาชิกสภาองค์การบริหารส่วนตำบลรอบเวียง  จำนวน  ๒  คน  เป็นกรรมการ

(๔)  ผู้แทนหน่วยบริการในพื้นที่ตำบลรอบเวียง  เป็นกรรมการ

(๕)  ผู้แทน  อสม.  ที่คัดเลือกกันเอง  จำนวน  ๒  คน  เป็นกรรมการ

(๖)  ผู้แทนหมู่บ้านที่ประชาชนในหมู่บ้านหรือชุมชนคัดเลือกกันเองไม่เกิน ๕ คน  เป็นกรรมการ

(๗)  ปลัดองค์การบริหารส่วนตำบล  หรือผู้ที่นายกมอบหมาย  เป็นกรรมการและเลขานุการ
ข้อ  ๑๑  ให้คณะกรรมการบริหารกองทุนหลักประกันสุขภาพในระดับท้องถิ่นองค์การบริหารส่วนตำบลรอบเวียง  มีอำนาจหน้าที่ดังต่อไปนี้
(1) จัดทำข้อมูลและแผนดำเนินงานที่เกี่ยวกับปัญหาสาธารณสุขกลุ่มเป้าหมายหน่วยบริการต่างๆ ที่เกี่ยวข้อง
(2) ดำเนินการให้กลุ่มประชาชนเป้าหมายในความรับผิดชอบ  สามารถเข้าถึงบริการสาธารณสุขทั้งที่บ้าน  ในชุมชน  หรือหน่วยบริการอย่างทั่วถึง  และมีประสิทธิภาพ
(3) บริหารกองทุนหลักประกันสุขภาพให้มีประสิทธิภาพโปร่งใส  และจัดทำสรุปผลการบริหารส่วนตำบลรอบเวียง  ภายในเดือนธันวาคมของทุกปี
(4) รับผิดชอบการเงิน  การจ่ายเงิน  การเก็บรักษาเงินและการจัดทำบัญชีหรือทรัพย์สินตามที่สำนักงานหลักประกันสุขภาพแห่งชาติกำหนด
(5) แต่งตั้งอนุกรรมการหรือคณะทำงานเพื่อดำเนินการตามความจำเป็น
ข้อ  ๑๒  คณะกรรมการบริหารกองทุนหลักประกันสุขภาพในระดับท้องถิ่นองค์การบริหารส่วนตำบลรอบเวียง  มีวาระอยู่ในตำแหน่งคราวละ  ๒  ปี  เมื่อคณะกรรมการอยู่ในตำแหน่งครบวาระ  ๒  ปีแล้วยังมิได้มีการแต่งตั้งคณะกรรมการชุดใหม่  ให้คณะกรรมการที่ครบวาระอยู่ในตำแหน่งเพื่อดำเนินการต่อไป  จนกว่าคณะกรรมการซึ่งได้รับการแต่งตั้งใหม่เข้ารับหน้าที่  
คณะกรรมการตามข้อ  ๑๑  (๒)-(๕)  พ้นจากตำแหน่งก่อนครบวาระให้มีการคัดเลือกผู้แทนเป็นกรรมการในตำแหน่งที่ว่างให้มีวาระดำรงตำแหน่งเท่ากับวาระที่เหลืออยู่ของกรรมการที่พ้นตำแหน่ง
๓
ข้อ  ๑๓  นอกจากการพ้นตำแหน่งโดยวาระแล้ว  กรรมการตามข้อ  ๑๑  (๒)-(๕)  พ้นจากตำแหน่งในกรณีต่อไปนี้


(๑)  ตาย


(๒)  ลาออก


(๓)  โดยคำพิพากษาถึงที่สุดให้ลงโทษจำคุก  เว้นแต่โทษสำหรับความผิดที่ได้กระทำโดยประมาทหรือความผิดลหุโทษ


(๔)  เป็นคนไร้ความสามารถ  หรือเสมือนไร้ความสามารถ


(๕)  เป็นบุคคลล้มละลาย


(๖)  โดยคำสั่งสำนักงานหลักประกันสุขภาพแห่งชาติ
หมวดที่  ๓
รายได้ของกองทุนหลักประกันสุขภาพระดับท้องถิ่นองค์การบริหารส่วนตำบลรอบเวียง

ข้อ  ๑๔  เงินรายได้หรือทรัพย์สินของกองทุน  ประกอบด้วย


(๑)  เงินค่าบริการสาธารณสุขที่ได้รับการจัดสรรจากสำนักงานหลักประกันสุขภาพแห่งชาติ


(๒)  เงินงบประมาณอุดหนุนสมทบตามสัดส่วนจากองค์การบริหารส่วนตำบลรอบเวียง


(๓)  รายได้และทรัพย์สินที่เกิดจากกิจการกองทุน


(๔) เงินที่ได้รับจากการบริจาค


ข้อ  ๑๕  การใช้จ่ายเงินกองทุนเป็นไปเพื่อการดำเนินและบริหารกองทุนหลักประกันสุขภาพใน  ๔  ลักษณะ


(๑)  จัดซื้อบริการสุขภาพตามชุดสิทธิประโยชน์ให้แก่ประชาชนในพื้นที่


(๒)  สนับสนุนงบประมาณเพื่อการพัฒนาหน่วยบริการสาธารณสุขในชุมชนท้องถิ่น


(๓)  สนับสนุนกิจกรรมการสร้างเสริมสุขภาพโดยภาคประชาชนหรือชุมชน


(๔)  ใช้จ่ายในด้านการบริหารจัดการกองทุน ฯ

ข้อ  ๑๖  อำนาจการอนุมัติงบประมาณกองทุน


(๑)  ในกรณีที่วงเงินไม่เกิน  ๒๐,๐๐๐  บาท  ให้เป็นอำนาจของประธานคณะกรรมการสามารถอนุมัติได้ในกรณีเร่งด่วน  โดยต้องนำเข้าแจ้งคณะกรรมการในการประชุมครั้งต่อไป


(๒)  ในกรณีที่วงเงินเกิน  ๒๐,๐๐๐  บาทขึ้นไป  ให้อนุมัติโดยมติของที่ประชุมคณะกรรมการกองทุน
ข้อ  ๑๗  ให้ประธานคณะกรรมการกองทุนเป็นตัวแทนกองทุนหลักประกันสุขภาพ  และมีหน้าที่รับผิดชอบงานธุรการ  แผนงาน  งบประมาณ  งานการเงินและบัญชี  และงานอื่นๆในกิจการ
ในการบริหารงานตามวรรคหนึ่ง  ประธานคณะกรรมการกองทุนอาจแต่งตั้งเจ้าหน้าที่ผู้รับผิดชอบปฏิบัติงานธุรการ  และงานการเงินและบัญชีของกองทุน  โดยมีเงินค่าตอบแทน  ทั้งนี้  ให้เป็นไปตามที่คณะกรรมการกองทุนกำหนด  โดยให้คำนึงถึงสถานะทางการคลัง  และประโยชน์ของกองทุน ฯ   เป็นหลัก

๔ 

ข้อ  ๑๘ การประชุมคณะกรรมการกองทุน  ต้องมีสมาชิกเข้าร่วมประชุมไม่น้อยกว่าสองในสามของจำนวนคณะกรรมการที่มีอยู่

ข้อ ๑๙  การลงมติให้กระทำโดยเปิดเผยหรือวิธีลับ  ทั้งนี้  ให้เป็นไปตามมติของคณะกรรมการ  กรณีลงคะแนนเสียงเท่ากันให้ประธานกองทุนมีสิทธิออกเสียงเพิ่มได้อีกหนึ่งเสียงเพื่อชี้ขาด

ข้อ  ๒๐  ให้คณะกรรมการและอนุกรรมการผู้เข้าประชุมได้รับเงินค่าตอบแทนเป็นเบี้ยประชุมในอัตราไม่เกินครั้งละ  ๒๐๐  บาท  ต่อการประชุม  ๑  ครั้ง

ข้อ  ๒๑  ในการเดินทางเข้าร่วมประชุมนอกสถานที่  หรือเดินทางไปอบรมนอกสถานที่  ให้เบิกค่าเบี้ยประชุมวันละ  ๒๐๐  บาท  และค่าเดินทางตามที่จ่ายจริง  ทั้งนี้  ไม่เกินวงเงินที่กระทรวงการคลังกำหนด


๒๑.๑  กรณีที่การเดินทางไปราชการโดยปกติ  ให้ใช้ยานพาหนะประจำทางตามกฎหมายว่าด้วยการขนส่งทางบก  และให้เบิกค่าพาหนะได้โดยประหยัด


๒๑.๒  กรณีที่ใช้ยานพาหนะส่วนตัว  ผู้เดินทางจะต้องได้รับอนุญาตจากประธานกรรมการกองทุน ฯ  จึงจะมีสิทธิเบิกเงินชดเชยเป็นพาหนะในลักษณะเหมาจ่ายกิโลเมตรละ  ๔  บาท  ทั้งนี้  โดยให้ใช้ระยะทางตามที่กรมทางหลวงกำหนด

ข้อ  ๒๒  การใดที่ไม่ได้กำหนดในระเบียบนี้   ให้เป็นไปตามมติของคณะกรรมการ  ทั้งนี้  ต้องไม่ขัดแย้งหรือแย้งกับหลักเกณฑ์ที่สำนักงานหลักประกันสุขภาพแห่งชาติกำหนด



ประกาศ  ณ   วันที่   ๗   เดือน   กรกฎาคม     พ.ศ.  ๒๕๕๓








(ลงชื่อ)







         ( นายไพศาล   พุทธิมา )






      ประธานกรรมการกองทุนหลักประกันสุขภาพ  
                                                                     องค์การบริหารส่วนตำบลรอบเวียง
















